Primarul Târgu-Jiului, Marcel Romanescu, viceprimarul Bogdan Bejinaru și opt consilieri locali ai Partidului Naţional Liberal au semnat adeziunile la Partidul Social-Democrat. Liderul PSD Gorj, Mihai Weber, spune că echipa este una performantă și se mărește de la zi la zi.
"PSD Târgu-Jiu, o echipă performantă. Adeziunea la PSD a primarului municipiului Târgu-Jiu, Marcel Romanescu, a viceprimarului Bogdan Bejinaru, a încă opt consilieri locali din fostul PNL Târgu-Jiu și alte peste 300 de adeziuni au fost validate în cadrul Biroului Politic Municipal. Oficial, PSD Târgu-Jiu reunește oameni care formează cea mai performantă echipă politică din municipiu, care va duce la îndeplinire proiectele asumate în fața târgujienilor" a transmis deputatul Mihai Weber, preşedintele PSD Gorj.
În poze, alături de liderii PSD, se află și Nicolae Simionescu, tânărul în scaun cu rotile, fost consilier al deputatului Gheorghe Pecingină.